Flere tyrkiske foreninger i Danmark er imod statsminister Lars Løkke Rasmussens beslutning om at udskyde et møde med den tyrkiske premierminister

Den diplomatiske konflikt med Tyrkiet på den ene side og flere europæiske lande på den anden side påvirker også tyrkere i Danmark.

Det fortæller en talsmand for Dansk-Tyrkisk Forening i Farum til Ekstra Bladet.

- Det, der foregår, er meget skræmmende. Det er noget, vi taler om og diskuterer i foreningen, fortæller talsmanden, der af frygt for at blive nægtet indrejse i Tyrkiet ikke vil have sit navn frem.

Ekstra Bladet er bekendt med vedkommendes identitet.

Løkke udskyder tyrkisk møde

I næste måned skal borgerne i Tyrkiet stemme om en ændring af den tyrkiske forfatning, der vil give landets præsident, Recep Tayyip Erdogan, mere magt og lade ham blive siddende som præsident frem til 2029.

I den forbindelse har flere tyrkiske ministre planlagt at lægge vejen forbi en række europæiske lande for at holde vælgermøder.

Myndigheder i Tyskland, Østrig og Schweiz har de seneste dage aflyst vælgerne, og søndag meddelte statsminister Lars Løkke Rasmussen (V), at han har foreslået den tyrkiske premierminister, Binali Yildirim, at udskyde et planlagt besøg i Danmark den 19.-20. marts.

Diplomatisk krise: Løkke til tyrkere - Bliv væk

Den dansk-tyrkiske forening har ikke meget tilovers for præsident Erdogan, fortæller talsmanden. Alligevel ærgrer foreningen sig over statsministerens beslutning.

- Der sker ikke noget ved, at de kommer til Danmark for at fortælle os, hvad vi skal stemme. Det kan vi godt selv finde ud af. Hvis det var mig, ville jeg undgå konflikten og lade dem sige, hvad de vil, fortæller talsmanden.

- Der er en stor andel af tyrkere i Europa, og deres stemmer er vigtige for politikerne. Hvorfor vil du lade dem tale i Danmark, hvis du håber, at de taber valget?

- Jeg hader Erdogan, og jeg håber, at demokratiet , menneskeretten og friheden vil vinde. Men jeg er meget imod, at man ikke lader begge fløje tale. Man skal respektere demokratiet og ytringsfriheden, siger talsmanden.

Hollandsk flag fjernet i Istanbul: Råbte allahu akbar

Begge fløje skal høres

Næstformand for foreningen Dansk-Tyrkisk Akademiker Union, Mehmet Demir, ærgrer sig også over statsministerens beslutning.

I hans øjne ville et valgmøde med premierministeren have været nyttigt for borgere med tyrkisk baggrund.

- Jeg synes, at alle herboende borgere med oprindelse fra Tyrkiet bør være interesserede i sådan et møde, da man ved deltagelse kan få kendskab til reformen og blive klogere på, om man skal stemme for eller imod. Ligesom i hvilket som helst andet demokratisk samfund så skal man jo høre begge fløje, før man kan tage stilling til det, siger han til Ritzau.

Se også: Venstre afviser tyrkisk vælgermøde i Danmark: Vi kan ikke den dag

Engell forklarer dig den diplomatiske krise: Ekstrem alvorlig udvikling